涵翠亭
作者：李流謙
朝代：宋

paragraphs: 太華峯頭花十丈，十八韓翁語豪壯。
法華會上如車輪，跨猊仙人妄與真。
九州芒芒置勿問，萬柄秋塘插寒鏡。
楚人裂裳緝爲衣，一塵涴之色不怡。
孽童萬死劍斬馬，何物奴言似之者。
觸花花恐怒且嗔，悲風獵獵吹白蘋。
我來拊檻笑仍喟，欲挽清泠濯斯穢。
主人囅然客罷休，一醉能銷千古愁。